इंडियन प्रीमियर लीग के चेयरमैन ललित मोदी और क्रिकेट साउथ अफ्रीका के सीईओ गेराल्ड मयोला की दोस्ती गुल खिला गई। जोहानिसबर्ग में मंगलवार की दोपहर दोनों के बीच एक बैठक हुई और तय हो गया कि इंडियन प्रीमियर लीग (आईपीएल) के सीजन-2 का आयोजन दक्षिण अफ्रीका में 18 अप्रैल से होगा। इसे इंग्लैंड में कराने की भी बातचीत चल रही थी, लेकिन वहां मैचों के दौरान बारिश की ज्यादा संभावाना और दक्षिण अफ्रीका में खुशगवार मौसम को देखते हुए दक्षिण अफ्रीका की मेजबानी पर मोहर लगा दी गई। पूर्व निर्धारित कार्यक्रम के अनुसार आईपीएल का आयोजन 10 अप्रैल से होना था। लेकिन मोदी के अनुसार, ‘चूंकि भारतीय टीम न्यूजीलैंड दौर से 8 अप्रैल को भारत लौटेगी, इसलिए यह तय किया गया कि खिलाड़ियों को कुछ समय अपने परिवार के साथ बिताने का समय मिल जाए और वे तरोताजा होकर आईपीएल में भाग लेने के लिए दक्षिण अफ्रीका पहुंच सकें।’ आईपीएल के मैच छह शहरों में होंगे। भारत में आईपीएल का आयोजन इसलिए संभव नहीं हो सका, क्योंकि देश भर में आम चुनाव भी अप्रैल-मई में होने हैं। इस कारण गृहमंत्रालय ने चुनाव के दौरान आईपीएल मैचों के लिए सुरक्षा व्यवस्था सही ढंग से न हो पाने की बात कह कर आयोजकों से चुनाव के बाद आईपीएल कराने को कहा था, लेकिन आईपीएल के आयोजक इसके लिए तैयार नहीं हुए और उन्होंने आईपीएल के दूसर संस्करण को विदेश में कराने का फैसला कर लिया था। मोदी ने जोहानिसबर्ग में आयोजित संवाददाता सम्मेलन में कहा, ‘हमे मेजबानी के लिए इंग्लैंड और दक्षिण अफ्रीका से दोस्ताना सहयोग मिल रहा था, लेकिन इंग्लैंड में मैचों के दौरान बारिश की संभावना ज्यादा थी, जबकि दक्षिण अफ्रीका का मौसम इस दौरान क्रिकेट के अनुकूल रहना था, इसलिए मौसम से हमें दक्षिण अफ्रीका के पक्ष फैसला किया।’ मोदी अगर दक्षिण अफ्रीकी क्रिकेट अधिकारियों को तैयार नहीं कर पाते तो उन्हें मंगलवार की शाम को लंदन के लिए रवाना होना था। जहां उनका इंग्लैंड एंड वेल्स क्रिकेट बोर्ड के शीर्ष पदाधिकारियों को मेजबानी के लिए तैयार करने का कार्यक्रम था।